Hrvatski biciklist 34-godišnji Matija Kvasina, član azerbajdžanske momčadi Sinergy Baku Cycling, osvojio je drugo mjesto na četvrtoj, kraljevskoj etapi Tour of Croatia te preuzeo vodstvo u ukupnom poretku utrke. Četvrtu etapu, koja se vozila od Crikvenice do vrha uspona na Učku u dužini od 122 kilometra, osvojio je 28-godišnji austrijski prvak Riccardo Zoidl (Trek-Segafredo) s vremenom 3:17:04.





[VIDEO] Tour of Croatia: Druga etapna pobjeda za Nizzolu



Kvasina je ušao u cilj zajedno s trećeplasiranim Španjolcem Victorom de la Parte iz poljske momčadi CCC Sprandi Polkowice zaostavši za pobjednikom 28 sekundi, ali je i to bilo dovoljno da preuzme majicu vodećeg u ukupnom poretku. To je prvo postolje i najbolji plasman nekog hrvatskog biciklista dosad na Tour of Croatia.



Napravili smo čudo

Kratka etapa, svi su odlučili biti borbeniji, meni se to sviđa, ja sam jači kad je svima teže. Moram pohvaliti svoju ekipu, mala smo ekipa, ali napravili smo čudo s relativno nepoznatim ljudima. Pokazali smo što je timski rad i jaka ekipa u ovakvoj utrci, rekao je Kvasina u razgovoru za HRT.

Uoči posljednje dvije etape Kvasina ima 19 sekundi prednosti ispred današnjeg pobjednika Zoidla. Hrvatsko slavlje upotpunio je Radoslav Rogina iz slovenske momčadi Adria Mobil, koji je s 48 sekundi zaostatka osvojio peto mjesto te se probio na treće mjesto u ukupnom poretku s 26 sekundi zaostatka za Kvasinom.



U subotu će se biciklistička karavana preseliti u Istru, gdje je na rasporedu peta etapa. Vozit će se momčadski kronometar u dužini 40,3 km od Poreča do Umaga, a bez obzira na trenutačno vodstvo Kvasina smatra kako realno nema izgleda obraniti prvo mjesto: Mi smo mala momčad koja nema puno izgleda napraviti dobar rezultat na momčadskom kronometru. Realno, Trek je bolji od nas za otprilike tri minute.



Očekivano zanimljiva etapa



Četvrta etapa bila je po kilometrima najkraća dosada, ali očekivano i najagresivnija. Gotovo od samog početka uspona na Učku, odnosno u posljednja 22 kilometra događali su se napadi. Uoči početka uspona ritam pelotona diktirala je momčad Treka, a kada se krenulo na Učku na čelo su izbili vozači momčadi CCC-a i Adria Mobila.



Među onima koji su diktirali tempo na početku uspona bio je i prošlogodišnji pobjednik, Poljak Maciej Paterski (CCC), koji je ovoga puta imao ulogu pomagača za svojeg momčadskog kolegu De la Partea. Paterski je tako već 15 kilometara prije cilja obavio svoj posao i izgubio kontakt s glavnom skupinom, a nakon njega je kilometre na čelu skupine nizao Australac Jay McCarthy (Tinkoff), koji je pokušao u dobitnu poziciju dovesti svojeg suvozača, Danca Jespera Hansena, no ovaj nije imao noge u završnici kako bi pratio jako ubrzanje Zoidla i Kvasine.



Kvasina se držao uz Zoidla sve do kilometar prije cilja, a tada je Austrijanac još jednom pojačao tempo i osigurao etapnu pobjedu, treću za svoju momčad u Hrvatskoj. Prve dvije donio je talijanski sprinter Giacomo Nizzolo u utorak u Varaždinu, odnosno u četvrtak u Šibeniku.



Najbolji posao pripremanja terena za svojeg kapetana na kraju je napravio Rus Kiril Pozdnjakov za našega Kvasinu koji je u trećoj četvrtini uspona diktirao idealan tempo za našeg vozača i omogućio mu izvrstan završni plasman.



Rezultati 4. etape:



1. Riccardo Zoidl (Aut/Trek) 3:17:04 sata

2. MATIJA KVASINA (HRV/Synergy Baku) +28 sekundi

3. Victor De la Parte (Špa/CCC) +28

4. Jesper Hansen (Dan/Tinkoff) +34

5. RADOSLAV ROGINA (HRV/Adria Mobil) +48

6. Markus Eibegger (Aut/Felbermayr Simplon) +1:04 minute

7. Felix Grosshartner (Aut/CCC) +1:18

8. Domen Novak (Slo/Adria Mobil) +1:21

9. Scott Davies (VB/Wiggins) +1:35

10. Julian Arredondo (Kol/Trek) +1:41

.

17. EMANUEL KIŠERLOVSKI (HRV/Meridiana Kamen) +3:52

54. BRUNO MALTAR (HRV/Radenska) +14:53

106. JOSIP RUMAC (HRV/Synergy Baku) +24:45

109. DAVID JABUKA (HRV/Meridiana Kamen) +24:45



Ukupni poredak:



1. MATIJA KVASINA (HRV/Synergy Baku) 18:53:51 sat

2. Riccardo Zoidl (Aut/Trek) +19 sekundi

3. RADOSLAV ROGINA (HRV/Adria Mobil) +26

4. Victor De la Parte (Špa/CCC) +53

5. Domen Novak (Slo/Adria Mobil) +57

.

14. EMANUEL KIŠERLOVSKI (HRV/Meridiana Kamen) +3:30 minuta

53. BRUNO MALTAR (HRV/Radenska) +14:31

117. JOSIP RUMAC (HRV/Synergy Baku) +29:56

125. DAVID JABUKA (HRV/Meridiana Kamen) +30:55

